AMÃLEHE VA PULA
Ñuete Ale Utunga Okuti Citava Oku Tunda Konjo Yolonjali Viange?
Momo lie njoguila oku tunda konjo yolonjali viange?
Nda li Pongiya?
Vipi ovimãho viange?
Tunde kefetikilo Suku wa yonguile okuti amãlehe va siapo onjo yolonjali viavo oco va sokiye epata liavo. (Efetikilo 2:23, 24; Marko 10:7, 8) Pole o kũlĩha ndati nda wa lipongiya okuti citava oku tunda konjo yolonjali viove? Kũlĩhisa a pulilo atatu.
Momo lie njoguila oku tunda konjo yolonjali viange?
Kũlĩhisa atosi a kuãimo. Lipula ndoco: ‘Asunga api ñuete a ndi vetiya oku tunda konjo yolonjali viange?’
Oku tila ovitangi
Oku kuata elianjo lialua
Oco ndi sumbiwe la kamba
Oku kuatisa ekamba limue lisukila oku fetela onjo
Oku lieca olumue kupange umue kocitumãlo cikuavo
Oku kuata olondunge
Oku yuvula okuti olonjali viange vi ndandela cosi ndi sukila
Ovina vikuavo
Asunga a-a asunguluka. Epulilo lieli: Momo lie o yonguila oku tunda konjo yolonjali viove? Nda yongola lika oku kuata elianjo lialua, lipongiya momo ovina ka vi ka kala ndomo o kasi oku sima!
Danielle wa tunda konjo yolonjali viaye eci akuata 22 kanyamo, wa lilongisa ovina vialua. Eye wa popia hati: “Vosi yetu tu sukila oku kuama olonumbi vimue. Nda o kasi lika liove otembo yove yu pange ale ekambo lio lombongo li tateka ovina o pondola oku linga.” Ku ka ecelele okuti vakuene va ku vetiya oku nõla onjila ka ya sungulukile yatiamẽla kondaka eyi.—Olosapo 29:20.
Nda li Pongiya?
Oku tunda konjo yolonjali viove ci sokisiwa loku pita vusenge. Anga hẽ nda wa seteka oku ci linga nda ku tẽla oku tunga etenda, oku siakãla ondalu, oku teleka ale oku tanga omapa yimue? Citava okuti nda kua ci lingile! Amãlehe valua va yongola oku ka kala lika liavo pole, ka va kũlĩhile ndomo va tata onjo.
Soma Salomone wa popia hati “u wa lunguka o kũlĩhisa oku a enda.” (Olosapo 14:15) Oco o kuatisiwe oku kũlĩha nda wa lipongiyila oku kala lika liove kũlĩhisa atosi akuãimo:
Oku talavaya lolombongo: Serena o kuete 19 kanyamo wa popia ndoco. “Lalimue eteke nda fetele cimue lolombongo viange muẽle. Ñuete usumba woku tunda konjo okuti si tẽla oku talavaya ciwa lolombongo viange muẽle.” O lilongisa ndati oku talavaya ciwa lolombongo?
Olusapo lumue Luembimbiliya lu popia hati: “Ukualondunge layevo o tẽla oku yeva loku amamako kukũlĩhiso.” (Olosapo 1:5) Pulisa olonjali viove ciñami omunu a sukila vosãi oco afetele onjo, oku landa okulia, oku landa ovina vi sukuliwa kekãlu, ale oku fetela kadongelo. Noke pinga oco va ku kuatise oku linga esokiyo liovina vi sukiliwa.
Ndomo o linga ovopange o konjo: Brian wa popia hati: Ocina ca siata oku sakalaisa calua oku sukula uwalo waye. O kũlĩha ndati ndati nda wa lipongiya oco o tẽle oku litata ove muẽle? Aron o kuete 20 kanyamo wa eca ocisimĩlo eci: “Vokuenda kuosemana yimosi kala ndu okuti o kasi lika liove. Pongiya okulia lovina ove muẽle wa landa.” Wala uwalo wa sukula ove muẽle loku u ngomãla. Yelisa apa wa lĩhisa. Seteka oku enda kovitumãlo vina o sukila oku enda okuti ku pingi kolonjali viove oco va ka kutuale ale oku ka kupilila.” Oku kuama ovisimĩlo viaco ci ka ku kuatisa (1) oku kuata ovoloño a ka ku kuatisa, (2) oku kapako ovina olonjali viove vi linga.
Ukamba: Ove hẽ o kuete ukamba uwa lolonjanli viove kuenda va manjove? Nda wa tambulula hati sio, pamue o sima okuti oku kala lekamba limue ca leluka vali. Pole kũlĩsa eci Eve o kuete 18 a popia: “Akamba vange vavali afeko va sokiya oco va ka kale pamosi. Ovo va kala akamba vawa pole kava tẽlele oku kala pamosi. Umue pokati kavo wa tẽlele oku ongotiya ciwa ovina pole ukuavo sio. Ukuavo wa kapeleko calua etavo liaye, pole, ukuavo sio. Ovo ka va tẽlele oku kala pamosi!”
Nye ci lingiwa? Umãlehe umue ufeko o kuete 18 kanyamo londuko Erin wa popia hati: “O pondola oku lilongisa ndomo o kala la vakuene osimbu o kasi konjo yolonjali viove. Ove o lilongisa oku potolola ovitangi loku ecela. Nda limbuka okuti vana va tunda konjo oco va yuvule oku lihoya lolonjali viavo, va lilongisa oku tila ovitangi pole kava lilongisa oku vi potolola.”
Ocituwa cove coku lilongisa Embimbiliya: Vamue va tunda konjo omo liocituwa cepata coku lilongisa Embimbiliya. Vakuavo va tunda locimãho coku amamako oku lilongisa Embimbiliya kuenda oku fendela Suku noke va fetika oku lekisa ovituwa ka via sungulukile. Pole, o yuvula ndati oku nyõla ‘ekolelo liove’?—1 Timoteo 1:19.
Sokiya o tembo yoku lilongisa Embimbiliya kuenda oku fendela. Likolisilako oku kuama esokiyo liaco. Momo lie ku sonehela esokiyo liaco vokalendario kuenda oku tala nda o tẽla oku li tẽlisa vokuenda kuosãi okuti ku sukila olonjali viove oku ku ivaluisamo?
Vipi ovimãho viange?
Nda o yongola oku tunda konjo yolonjali viove oco o tile ovitangi ale oku pokola kolonumbi viavo, utima wove u kasi ko vina o kasi okusia konyima, okuti oku wa loña hakoko. Eci ci sokisiwa loku endisa ekãlu limue okuti wa vandekela lika volumuilo, o tiamisila lika utima kovina o kasi oku sia konyima pole, kuvanji kovina vi kasi kovaso yove. Nye tu lilongisila kovina viaco? Ku ka tiamisile lika utima koku tunda konjo. Tiamisila utima wove kocimãho cimue ci kuete esilivilo.
Ndaño o kuete ocimãho cimue, sokolola ciwa. Olusapo lumue Luembimbiliya lu popia hati: “Okuliangiliya kukuambili ku muisa elau, oku kukuanjanga puãi ku koka usuke.” (Olosapo 21:5) Kapako alungulo olonjali viove. (Olosapo 23:22) Tukula ocitangi caco vohutililo. Kuenda kapako Ovisonehua tua konomuisa vocipama cilo.
Ku ka lipule ndoco: ‘Ñuete ale utunga okuti citava oku tunda konjo yolonjali viange?’, pole li pula ndoco: ‘Nda li pongiya okuti ndi tẽla oku tata onjo yange muẽle?’ Nda wa tambulula hati oco, ci lekisa okuti wa li pongiya oco o kale lika liove.
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn